Universiteit nie die enigste opsie, sê NzimandeDr. Blade Nzimande. Foto: GCIS Leerlinge wat die matriekeksamen geskryf het, kan alternatiewe opsies buiten universiteit oorweeg, het Blade Nzimande, minister van hoër onderwys, Maandag gesê. “Die toekoms van ons jeug lê nie bloot net daarin om universiteit toe te gaan of om universiteit toe te gaan sodra jy matriek klaarmaak nie,” het hy aan verslaggewers in Pretoria gesê. “Jy kan steeds toegang bekom tot betekenisvolle naskoolse geleenthede en betekenisvolle loopbane. Jy kan altyd op ŉ ander tyd universiteit toe gaan indien jy dit wil doen.” Hy het gesê die Suid-Afrikaanse samelewing bevind homself in ŉ doodloopstraat weens die klem wat daar geplaas word om by ŉ universiteit in te skryf ná matriek. Nzimande het gesê diegene wat “in rye staan vir plek in ŉ universiteit” is “kansvatters” wat nie kwalifiseer nie. “Daar is persone in die ry wat nie geslaag het nie. Dit is altyd die geval,” het hy verduidelik. “Ons weet dat ons as Suid-Afrikaners nie opgee nie, ons gryp die geleentheid aan wanneer ons kan. Baie min mense doen dit nie. Toe ek in Dambuza grootgeword het, het ek ook ŉ kans gevat.” Nzimande het gesê daar is 425 095 geleenthede in naskoolse tersiêre opleiding en opvoeding. Dit is ŉ toename van 28 646 van die 396 449 in 2014. Dit sluit 204 522 plekke by ŉ universiteit, 44 000 ingenieurstudiegeleenthede en sakestudies by tegniese (TVET)-kolleges asook 16 250 voornemende ambagslui in. Hy het bevestig die regering is bewus van die ernstige tekort aan studenteakkommodasie by tersiêre instansies. “As die regering is ons in talle gevalle die slagoffers van ons eie sukses. Ons syfers het vinniger toegeneem as wat ons infrastruktuur kon bou. Die universiteitsektor het egter uitermatig toegeneem sedert 1994.” Nzimande het ook gesê die regering het sy befondsing aan die Nasionale Studentefinansieringshulpskema (NSFAS) vermeerder vir arm- en gestremde studente. “NSFAS sal finansiering verskaf aan 205 000 eerstejaars wat inskryf en studente wat in aanmerking kom by universiteite en 200 000 studente by TVET-kolleges in 2015. Die regeringskame sal lenings en beurse van R9.5 miljard beskikbaar stel. “NSFAS het in 2014 meer as R8.3 miljard beskikbaar gestel.” Hy het bygevoeg die nasionale vaardigheidsfonds (NSF) maak ook jaarlikse bydraes tot NSFAS vir opleiding in kritieke vaardighede.